<classify> WAZIRI wa Mambo ya Ndani ya Nchi, Kangi Lugola ameliagiza Jeshi la Polisi mkoani Arusha kumsaka na kumtia ndani Mkurugenzi wa kampuni ya Uuwindaji Ortello Business Corporation OBC ya Loliondo wilayani Ngorongoro Mkoa wa Arusha, Isack Mollel kwa makosa mbalimbali, likiwemo la kuajiri wafanyakazi 10 kinyume cha taratibu.Lugola ametoa agizo hilo katika Ofisi ya Mkuu wa Mkoa wa Arusha, Mrisho Gambo.Amesema, nchi inaendeshwa kwa kufuata sheria na taratibu na kamwe haiongozwi kwa mtu anavyotaka yeye.Amesema kampuni zote za wawekezaji, zinapaswa kuajiri wafanyakazi wa nje wenye ujuzi, ambao hapa nchini raia wake hawawezi kuwa na sifa hizo.Amesema Gambo anajitahidi wazawa kupatiwa ajira kwa sifa zao, lakini Kampuni ya OBC inakiuka hilo na kufanya inavyotaka, kwa kuajiri wafanyakazi wengi wa nje kwa kazi zinazoweza kufanywa na Watanzania wanyonge.Amesema Mkurugenzi wa OBC, Mollel, kuna watu wanampa kichwa na kumlinda kukiuka taratibu, kwa kufanya mambo anavyotaka yeye na si nchi inavyotaka, ikiwemo kuingiza nchini raia wasiokuwa na kibali; na hata kibali cha kufanya kazi nchini hawana hiyo ni hatari kwa nchi.Lugola aemtaka Kamanda wa Polisi wa Mkoa, kumsaka popote alipo na kumtia ndani Mollel kwa kufanya mambo nje ya sheria za nchi.Amesema ni dharau kwa serikali na nchi mtu kufanya mambo kinyume cha sheria na hilo halitavumiliwa kamwe, lazima mhusika achukuliwe hatua kali.Nimeagiza Mollel asakwe, ama ajisalimishe polisi Kituo Kikuu cha Polisi Arusha kujibu mashitaka yake, vinginevyo atasakwa popote alipo, hawezi kuidharau serikali na sheria na kanuni zake, amesema Lugola.Wiki iliyopita, wafanyakazi 10 raia wa kigeni wenye asili ya Asia wa Kampuni ya OBC iliyopo Loliondo wilayani Ngorongoro, walipandishwa kizimbani kwa kufanya kazi kinyume cha sheria za ajira kwa wageni.Walisomewa mashtaka mbele ya Hakimu Mfawidhi wa Mahakama ya Hakimu Mkazi Arusha, Niku Mwakatobe, na Mwendesha Mashtaka wa Idara ya Kazi Mkoa, Immanuel Mweta aliyedai Novemba 2018 hadi Januari 2019, washtakiwa hao walitenda kosa la kufanya kazi kinyume cha sheria ya kuratibu ajira za wageni.Mweta aliwataja washtakiwa ni Darweshi Jumma, Riaz Aziz Khan, Mohammad Tayyab, Ali Bakhash, Abdulrahman Mohammed, Martin Crasta, Imtiaz Feyaz, Arshad Muhammad, Hamza Sharif na Zulfiqar Ali ambao wanashitakiwa kwa kosa la kufanya kazi kinyume cha sheria za uratibu wa wageni na kutokuwa na vibali vya kufanya kazi nchini.Washitakiwa hao walikidhi dhamana na wapo nje na kesi hiyo imeahirishwa hadi Februari 22, mwaka huu itakapotajwa tena.  <topic>: kitaifa 